ציון ביתאן

הרב ציון ביתאן (1860, ה'תר"ך – 14 בנובמבר 1955, י"ח בחשוון ה'תשט"ו) היה מורה, דיין, ראש ישיבה, מקובל ואב בית הדין של טריפולי שבלוב. מחשובי רבני טריפולי במאה ה-20.

== ביוגרפיה ==
נולד בג'רבה שבתוניסיה בשנת 1860 (ה'תר"ך) לכמיסה ולרב חיים ביתאן, בן למשפחת רבנים. סבו, הרב נסים ביתאן היה אב בית הדין של תוניס, ואב סבו, הרב משה ביתאן היה דיין בג'רבה במחצית השנייה של המאה ה-17.

בצעירותו למד אצל הרב יהודה צ'רמון, בנו של הרב מסעוד צ'רמון - מחבר הספר "גור אריה". בשנת 1878 (ה'תרל"ח), בגיל 18, הוסמך לרבנות לאחר שסיים את לימודיו, ומונה לשמש כמורה. לאחר שהתייתם מאביו בגיל 19, עבר עם שאר אחיו לגור אצל סבו מצד אביו.

בשנת 1883 (ה'תרמ"ג) עבר לטריפולי בהזמנת הקהילה היהודית, כדי לשמש שם כמלמד בישיבת "דאר סוויד", שבה למדו 400 תלמידים. בשל היותו חסר משפחה ומכרים בעיר, בשנים הראשונות לשהותו שם התארח בבית הגביר משה לביא, שלבסוף חיתנו עם בתו עזיזה בשנת 1888 (ה'תרמ"ח).

בשנת 1897 (ה'תרנ"ז) שימש כר"מ בישיבת "יגדיל תורה", ולאחר מספר שנים כמורה ב"דאר סוויד", מונה לעמוד בראש הישיבה האחרונה, ורוב הרבנים הידועים של טריפולי וסביבתה בתקופתו נמנו עם בוגרי הישיבה ותלמידיו.

בשלב מסוים עבר עם משפחתו לתוניס מסיבה לא ידועה, ורק לאחר מספר שנים, בשנת 1923 (ה'תרפ"ג) חזר לטריפולי לבקשת הקהילה המקומית כדי לשמש בה כדיין (במקביל לתפקידו כראש הישיבה) לצד חתנו, הרב יוסף ג'יעאן, והרבנים אברהם חביב, רפאל דאבוש ורחמים עגיב בהרכבים שונים לסירוגין.

החל משנת 1926 שימש כדיין בבית הדין שבראשו עמד הרב יצחק חי בוכבזה, ולאחר פטירת האחרון בשנת 1930, הצטרף לבית הדין הרב יוסף יונה. עם עזיבת חתנו, הרב ג'יעאן, את טריפולי לטובת כהונה כדיין בבנגאזי בשנת 1931, מונה הרב ביתאן לשמש כאב בית הדין של טריפולי עד לשנת 1933 (ה'תרצ"ג).

בשנת 1933, בהוראת השלטון האיטלקי הפאשיסטי בלוב, הורחק הרב ביתאן מהמדינה בשל היותו נתין צרפת, ומשם עבר לתוניס.

הלך לעולמו בתוניס ב-14 בנובמבר 1955 (י"ח בחשוון ה'תשט"ו) ונקבר בג'רבה. בחודש יוני 2011 הועלו עצמותיו ארצה ונקברו בנתיבות.

במשך תקופות פעילותו בלוב, העמיד תלמידים רבים שהיוו את דור ההמשך של רבני לוב ומנהיגיה הרוחניים. מספר ספרים שחיבר על מסכתות הש"ס הכוללים חידושים ופלפולים נותרו בכתב יד ואבדו במהלך השנים.

תלמידו, הרב חיים כחלון ייסד בפרדס כץ את בית הכנסת "שערי ציון" על שמו.

== קישורים חיצוניים ==
* 
* [https://livluv.org.il/%D7%9E%D7%A0%D7%94%D7%99%D7%92%D7%95%D7%AA-%D7%A8%D7%95%D7%97%D7%A0%D7%99%D7%AA/ המרכז למורשת יהדות לוב]
* דוד ג'יאן (נכדו), [http://www.or-shalom.org.il/article.asp?article_main_id=1&article_sub_topic_id=354&article_id=417&article_topic_id=60&article_topic_name=%EE%F0%E4%E9%E2%E9%20%E4%F7%E4%E9%EC%E4%20%E5%F8%E1%F0%E9%E4&article_sub_topic_name= רבי ציון ביתאן זצ"ל], באתר מרכז אור שלום
* שמואל נח גוטליב, [https://oholeschem.wordpress.com/2018/02/05/%D7%98%D7%A8%D7%99%D7%A4%D7%95%D7%9C%D7%99-%D7%94%D7%A8%D7%91-%D7%A8-%D7%A6%D7%99%D7%95%D7%9F-%D7%91%D7%AA%D7%90%D7%9F/ טריפולי: הרב ר' ציון בתאן], באתר אוהלי שם
* קובי נחשוני, [https://www.ynet.co.il/articles/0,7340,L-4086011,00.html עצמות "הרמב"ם של צפון אפריקה" הועלו לישראל], באתר ynet, 23 ביוני 2011
* עידן יוסף, [http://www.news1.co.il/Archive/001-D-271243-00.html עצמות המקובל הועלו בחשאי מתוניסיה], באתר News1, 23 ביוני 2011
* [https://youtu.be/gwwQhEmenIU העלאת עצמותיו של הרב ציון ביתאן], סרטון באתר יוטיוב

קטגוריה:מקובלים
קטגוריה:רבנים לובים
קטגוריה:רבנים תוניסאים
קטגוריה:רבנים ג'רבאים
קטגוריה:ראשי ישיבה
קטגוריה:דיינים
קטגוריה:ראשי ישיבות בארצות האסלאם
קטגוריה:אבות בתי דין
קטגוריה:אישים שהועלו לקבורה בשנית בארץ ישראל
קטגוריה:טריפולי: רבנים
קטגוריה:ילידי 1860
קטגוריה:נפטרים ב-1954